Dmitri Medvedev, vicepreședinte al Consiliului de Securitate al Rusiei, i-a amenințat cu atacuri nucleare pe liderii occidentali care doresc să trimită trupe în Ucraina, intensificându-și discursul tot mai ostil la adresa NATO, relatează Business Insider.
„Corul de bastarzi iresponsabili din rândul elitelor occidentale care cer să le fie trimise trupe în țara inexistentă se mărește”, a declarat Dmitri Medvedev, fost președinte al Rusiei, într-un mesaj pe rețelele sociale.
El a arătat către lideri și politicieni din SUA, Regatul Unit, Franța, țările baltice și Polonia, care au vehiculat ideea de a ajuta Kievul cu trupe.
Medvedev susține că orice desfășurare de trupe NATO va fi în esență o implicare directă în război și că Rusia va trebui să răspundă „nu în interiorul frontierelor Ucrainei”.
„În acest caz, niciunul dintre ei nu se va putea ascunde nici pe Dealul Capitoliului, nici în Palatul Elysee, nici în Downing Street, numărul 10. Va fi o catastrofă globală”, a adăugat oficialul rus.
Dmitri Medvedev, care a fost președinte al Rusiei în perioada 2008-2012, a invocat riposta ca motiv pentru decizia Rusiei de a începe să facă exerciții militare pentru „utilizarea de arme nucleare nestrategice”.
Rusia a anunțat, luni, exerciții militare cu arme nucleare tactice în apropierea Ucrainei, o măsură despre care Moscova susține că vine ca răspuns la recentele „amenințări” dinspre Occident.
Rusia a folosit amenințarea războiului nuclear pentru a se poziționa împotriva țărilor care sprijină Ucraina, afirmând în repetate rânduri că ar putea fi folosite arme nucleare tactice dacă sunt depășite anumite linii roșii ale Moscovei.
Națiunile occidentale „trebuie să realizeze că și noi avem arme care pot lovi ținte de pe teritoriul lor”, declara președintele Rusiei, Vladimir Putin, în martie.